CELEX: 32014D0214(01)
Language: sk
Date: 2014-02-12 00:00:00
Title: Vykonávacie rozhodnutie Komisie z  12. februára 2014 o rozšírení financovania osobitných núdzových opatrení na ochranu Únie pred besnotou

14.2.2014   
            
            
               SK
            
            
               Úradný vestník Európskej únie
            
            
               C 43/6
            
         
      VYKONÁVACIE ROZHODNUTIE KOMISIE
   
   z 12. februára 2014
   o rozšírení financovania osobitných núdzových opatrení na ochranu Únie pred besnotou
   2014/C 43/09
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2009/470/ES z 25. mája 2009 o výdavkoch na veterinárnom úseku (1), a najmä na jeho článok 8 ods. 2,
   keďže:
   
               (1)
            
            
               V rozhodnutí Rady 2009/470/ES sa stanovuje, že ak výskyt alebo vývoj choroby uvedenej v prílohe k uvedenému rozhodnutiu na území tretej krajiny priamo ohrozuje členský štát, môže sa prijať akékoľvek opatrenie primerané situácii vrátane udelenia finančného príspevku Únie určeného na opatrenia považované za osobitne potrebné pre úspešné zavŕšenie podniknutej činnosti.
            
         
               (2)
            
            
               Rozhodnutím Komisie 2009/582/ES z 29. júla 2009 o financovaní osobitných núdzových opatrení na ochranu Spoločenstva pred besnotou (2) a rozhodnutím Komisie 2011/C 64/05 z 25. februára 2011 o rozšírení financovania osobitných núdzových opatrení na ochranu Únie pred besnotou (3) sa schválilo financovanie plánu eradikácie besnoty na území Kaliningradskej oblasti v Rusku.
            
         
               (3)
            
            
               Besnota je choroba zvierat, ktorá postihuje najmä voľne žijúce a domáce mäsožravce, má závažné dôsledky na verejné zdravie a je uvedená v prílohe k rozhodnutiu 2009/470/ES.
            
         
               (4)
            
            
               Územie Kaliningradskej oblasti, exkláva Ruska obklopená územím Únie, susedí s členskými štátmi, ktoré dosiahli eradikáciu besnoty na väčšine svojho územia. Na zamedzenie neustálej reinfekcie susedných členských štátov z Kaliningradskej oblasti bolo potrebné osobitné opatrenie zamerané na eradikáciu tejto choroby aj na jej území.
            
         
               (5)
            
            
               Vzhľadom na relatívnu veľkosť Kaliningradskej oblasti je vhodnejšie a nákladovo efektívnejšie podporiť úsilie o eradikáciu besnoty v uvedenej oblasti, než vytvoriť na územiach susedných členských štátov prostredníctvom vakcinácie nárazníkové zóny, ktoré by sa museli udržiavať po neobmedzenú dobu.
            
         
               (6)
            
            
               V dôsledku vykonávania uvedeného plánu neboli v roku 2013 v Kaliningradskej oblasti, ako aj v oblastiach Litvy a Poľska, ktoré s ňou susedia, zistené žiadne prípady besnoty.
            
         
               (7)
            
            
               Na zabezpečenie eradikácie besnoty z určitého územia je nevyhnutné bez prerušenia pokračovať vo vykonávaní činností orálnej vakcinácie dvakrát za rok aspoň dva roky po zistení posledného prípadu choroby.
            
         
               (8)
            
            
               36-mesačný plán financovaný Úniou, ktorý sa v súčasnosti vykonáva, sa skončí 31. mája 2014.
            
         
               (9)
            
            
               Na ochranu výsledkov dosiahnutých prostredníctvom spolufinancovania zo strany Únie v posledných rokoch a na zabezpečenie dosiahnutia cieľa, ktorým je eradikácia besnoty z Kaliningradskej oblasti a odstránenie rizika jej opätovného zavlečenia na susedné územie Únie, je potrebné, aby sa finančná podpora na činnosti eradikácie besnoty v Kaliningradskej oblasti predĺžila o ďalšie obdobie v trvaní 24 mesiacov.
            
         
               (10)
            
            
               Dňa 13. januára 2013 predložilo Rusko Komisii plán eradikácie besnoty v Kaliningradskej oblasti na obdobie od júna 2014 do mája 2016, o ktorom sa skonštatovalo, že je prijateľný, pokiaľ ide o cieľ ochrany Únie pred besnotou. Akcie, ktoré sa v tomto pláne predpokladajú, sú kľúčové z hľadiska ochrany záujmu Únie, a preto je vhodné, aby Únia spolufinancovala určité opatrenia. Z tohto dôvodu by sa mal v roku 2014 udeliť finančný príspevok Únie na vykonávanie uvedeného plánu.
            
         
               (11)
            
            
               V súlade s článkom 84 nariadenia Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 a článkom 94 delegovaného nariadenia Komisie (EÚ) č. 1268/2012 z 29. októbra 2012 o pravidlách uplatňovania nariadenia (EÚ, Euratom) č. 966/2012 predchádza viazaniu výdavkov z rozpočtu Únie rozhodnutie o financovaní, v ktorom sa stanovia základné údaje o akcii, ktorá zahŕňa výdavky z rozpočtu a bola prijatá inštitúciou alebo orgánmi, na ktoré inštitúcia delegovala právomoci.
            
         
               (12)
            
            
               Rozhodnutie Komisie 2011/C 64/05 sa okrem toho stane bezpredmetným a malo by sa zrušiť.
            
         
               (13)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         ROZHODLA TAKTO:
   Článok 1
   1.   Týmto sa schvaľuje plán eradikácie besnoty v Kaliningradskej oblasti (ďalej len „plán“) predložený Ruskom na obdobie od 1. júna 2014 do 31. mája 2016.
   2.   Akcia podľa tohto rozhodnutia sa vzťahuje na tieto opatrenia, ktoré predstavujú časť plánovaných činností v rámci plánu uvedeného v odseku 1:
   
               —
            
            
               nákup vakcinačných návnad na orálnu imunizáciu voľne žijúcich mäsožravcov,
            
         
               —
            
            
               distribúcia vakcinačných návnad uvedených v predchádzajúcom bode na území Kaliningradskej oblasti.
            
         Článok 2
   Maximálna výška príspevku Únie sa stanovuje na 1 100 000 EUR, ktoré sa majú financovať z rozpočtového riadku 17 04 04 všeobecného rozpočtu Únie na finančný rok 2014.
   Článok 3
   1.   Schvaľuje sa udelenie individuálneho grantu štátnej veterinárnej agentúre Kaliningradskej oblasti Ruska „Regionálne centrum pre boj proti chorobám zvierat“ (Государственное учреждение ветеринарии Калининградской области „Областная станция по борьбе с болезнями животных“).
   2.   Opatrenia uvedené v článku 1 ods. 2 sa môžu financovať až do výšky 100 % zodpovedajúcich oprávnených nákladov pod podmienkou, že časť celkových nákladov akcie hradí štátna veterinárna agentúra Kaliningradskej oblasti Ruska „Regionálne centrum pre boj proti chorobám zvierat“ (Государственное учреждение ветеринарии Калининградской области „Областная станция по борьбе с болезнями животных“) alebo sa uhrádza z iných príspevkov, ako je príspevok Únie.
   3.   Maximálna suma, ktorá sa má uhradiť v súvislosti s opatreniami uvedenými v článku 1 ods. 2, nesmie prekročiť priemerne 0,95 EUR na nákup a distribúciu vakcinačnej návnady.
   Článok 4
   Podrobné podmienky technického vykonávania a financovania sa stanovia v dohode o grante, ktorá sa má podpísať medzi Komisiou a príjemcom.
   Článok 5
   Toto rozhodnutie predstavuje rozhodnutie o financovaní v zmysle článku 84 nariadenia o rozpočtových pravidlách.
   Článok 6
   Rozhodnutie Komisie 2011/C 64/05 sa týmto ruší s účinnosťou od 31. decembra 2014.
   
      V Bruseli 12. februára 2014
      
         
            Za Komisiu
         
         Tonio BORG
         
         
            člen Komisie
         
      
   
   
      (1)  Ú. v. EÚ L 155, 18.6.2009, s. 30.
   
      (2)  Ú. v. EÚ L 198, 30.7.2009, s. 85.
   
      (3)  Ú. v. EÚ C 64, 1.3.2011, s. 7.